**Notă informativă**

**la proiectul hotărârii de Guvern pentru aprobarea proiectului de lege pentru modificarea şi completarea Legii nr. 121 - XVI din 4 mai 2007 privind**

**administrarea şi deetatizarea proprietăţii publice**

Proiectul hotărârii de Guvern pentru aprobarea proiectului de lege cu privire la modificarea şi completarea Legii nr. 121 - XVI din 4 mai 2007 privind administrarea şi deetatizarea proprietăţii publice derivă din necesitatea excluderii ambiguităților în interpretarea prevederilor art. 24 alin. (3), în partea ce ține de aprobarea de către Guvern a unui regulament suplimentar care ar stabili cum se efectuează modalitățile de privatizare, normă inclusă prin Legea nr. 158 din 18 iulie 2014 pentru modificarea şi completarea unor acte legislative.

Prin Legea nr. 158/2014, Art. 23 „Modalitățile de privatizare” al Legii nr. 121/2007 a fost completat cu litera e)*”schimbul de bunuri, inclusiv acţiuni, pasibile de privatizare*”. De asemenea, ca componentă a administrării proprietății publice, a fost determinată procedura de *consolidare (majorare) a pachetelor de acţiuni şi a cotelor de participare în întreprinderile cu capital majoritar de stat şi/sau de interes naţional*, care conform art. 441 al Legii nr. 121/2007, se efectuează în baza unui regulament aprobat de Guvern*.*

Întru implementarea prevederilor art. 441 al Legii nr. 121/2007, prin Hotărârea Guvernului nr. 463 din 27.07.2015 a fost aprobat modul de consolidare a pachetelor de acţiuni ale statului în societăţile pe acţiuni cu capital majoritar de stat şi/sau de interes naţional prin achiziţionarea acţiunilor de la acţionarii societăţilor respective, care conține reglementări privind schimbul de bunuri, inclusiv acţiuni, pasibile privatizării pe acţiuni proprietate privată a persoanelor fizice sau juridice – acţionari ai societăţii pe acţiuni.

Modalitățile de privatizare, stabilite în art. 23 al Legii nr. 121/2007 sunt reglementate prin acte normative speciale, aprobate de Guvern conform prevederilor art. 39, 40, 41, 42, 43, 44, 441, 50 51, 53, 54, care reglementează fiecare modalitate de privatizare în parte, astfel decăzând necesitatea aprobării unui regulament unic, conform completărilor operate în art. 24 alin. (3) prin Legea nr. 158/2014.

Întru asigurarea implementării conforme a prevederilor Legii, la recomandarea Cancelariei de Stat (demersul nr. 1412 – 35 din 22.01.2016, copia se anexează) a fost convocată ședința de lucru cu subiecții implicați, în cadrul căreia s-a conturat opinia comună asupra promovării proiectului dat.

Realizarea proiectului dat nu implică cheltuieli financiare publice şi nu conţine prevederi de reglementare a activităţii de întreprinzător în contextul Legii cu privire la principiile de bază de reglementare a activităţii de întreprinzător nr. 235-XVI din 20.07.2006, astfel decăzând necesitatea examinării acestuia de Grupul de lucru pentru reglementarea activităţii de întreprinzător.

Proiectul dat a fost supus dezbaterilor publice, fiind plasat pe pagina web a Ministerului Economiei, [www.mec.gov.md](http://www.mec.gov.md/), la compartimentul Transparenţa/ Anunţuri de proiecte şi consultări publice.

Reieșind din cele expuse, Ministerul Economiei prezintă spre examinare și aviz proiectul hotărârii de Guvern pentru aprobarea proiectului de lege pentru modificarea şi completarea Legii nr. 121 - XVI din 4 mai 2007 privind administrarea şi deetatizarea proprietăţii publice.

**Viceprim-ministru,**

**ministru Octavian CALMÎC**